**RINGEDUGNAD**

Bymenigheten Gjøvik opplevde det stadig vanskeligere å gå med bøsser i bykjernen, og kom frem til et alternativ som har vært svært vellykket. I stedet for å gå med bøsser og ringe på dører, ringer nå konfirmantene til naboer, familie, slekt og venner. De sju menighetene i fellesrådet deltar i ringedugnaden, og nedenfor kan du lese om suksesskriteriene.

**Før aksjonsdagen:**

1. Hver menighet oppretter egen SPLEIS.
2. SPLEISEN introduseres på inspirasjonssamling for konfirmantene noen uker før Fasteaksjonen. I løpet av samlingen mottar konfirmantene SMS med link til sin menighets SPLEIS.
3. Link til SPLEIS legges ut på menighetenes nettside.
4. Menighetenes SPLEIS deles i sosiale medier.
5. Konfirmantene lager en liste med navn og telefonnummer til naboer, familie, slekt og venner som kan ringes til. Her oppfordres konfirmantene til å få hjelp hjemme, og anbefales å sende en SMS på forhånd for å sjekke om det er greit at de ringer aksjonsdagen.
6. Hver menighet lager en liste over folk i menigheten som kan ringes til.
7. Konfirmantene mottar et skriv om fremgangsmåten for ringedugnaden. Her beskrives konfirmantenes oppgaver før aksjonen, samt konkrete tips til hva de kan si når de ringer.

**Aksjonsdagen:**

1. Direktesending fra «studio» i en av kirkene i tidsrommet 1800 – 1930. Konfirmantene møter opp i kirkene de tilhører, og har felles oppstart gjennom direktesendingen.
2. Konfirmantene spres rundt i lokalet og ringer kontaktene sine. Hvis konfirmantene har ringt alle kontaktene på listene sine, får de tildelt navn fra menighetenes lister.
3. Resultatene fra ringedugnaden oppdateres jevnlig via direktesendingen for å motivere konfirmantene. Resultatene oppdateres i Excel.
4. Beste menighet premieres.